Document ID: 31998D0270

31998D0270
L 117/15
SLUŽBENI LIST EUROPSKE UNIJE
07.04.1998.
ODLUKA KOMISIJE
od 7. travnja 1998.
o povlačenju odobrenja za sredstva za zaštitu bilja koja sadrže fenvalerat kao aktivnu tvar
(Tekst značajan za EGP)
(98/270/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Komisije (EEZ) br. 3600/92 od 11. prosinca 1992. o utvrđivanju detaljnih pravila za provedbu prve faze programa rada iz članka 8. stavka 2. Direktive Vijeća 91/414/EEZ o stavljanju sredstava za zaštitu bilja na tržište (1), kako je zadnje izmijenjena Uredbom (EZ) br. 1199/97 (2), a posebno njezin članak 6. stavak 5.,
budući da su Uredbom Komisije (EZ) br. 933/94 (3), kako je zadnje izmijenjena Uredbom (EZ) br. 2230/95 (4) utvrđene aktivne tvari sredstava za zaštitu bilja te imenovane države članice izvjestiteljice za provedbu Uredbe (EEZ) br. 3600/92;
budući da je fenvalerat bio jedna od 90 aktivnih tvari obuhvaćenih prvom fazom programa rada predviđenog člankom 8. stavkom 2. Direktive Vijeća 91/414/EEZ (5);
budući da su za tu tvar zainteresirani prijavitelji službeno dostavili imenovanoj državi članici izvjestiteljici neke informacije tražene u skladu s člankom 6. stavkom 1. Uredbe (EEZ) br. 3600/92 u potporu uvrštenja aktivne tvari u Prilog I. Direktivi 91/414/EEZ;
budući da je u skladu s člankom 6. stavkom 4. Uredbe (EEZ) br. 3600/92 imenovana država članica izvjestiteljica obavijestila Komisiju da dostavljena dokumentacija ne udovoljava zahtjevima članka 6. stavaka 2. i 3. Uredbe;
budući da u skladu s člankom 6. stavkom 5. Uredbe, niti jedna država članica nije obavijestila Komisiju o svojoj želji da se osigura uvrštenje ove aktivne tvari u Prilog I. Direktivi 91/414/EEZ;
budući da se može smatrati da u okviru programa rada neće biti dostavljen cjeloviti paket podataka koji je potreban za ocjenu ove tvari; budući da ocjena i uvrštenje u Prilog I. ove tvari nije moguće u tom okviru; budući da zbog toga treba donijeti odluku s posljedicom da se sadašnja odobrenja sredstava za zaštitu bilja koja sadrže tu aktivnu tvar povuku;
budući da ova Odluka ne isključuje mogućnost da fenvalerat bude ocijenjen u budućnosti u okviru odredbi za nove aktivne tvari koje se predviđaju člankom 6. Direktive 91/414/EEZ;
budući da ova Odluka ne dovodi u pitanje mjere država članica kojima one daju razdoblje počeka za raspolaganje, skladištenje, stavljanje na tržište i upotrebu postojećih zaliha u skladu s odredbama članka 4. stavka 6. Direktive 91/414/EEZ;
budući da su mjere predviđene ovom Odlukom u skladu s mišljenjem Stalnog odbora za biljno zdravstvo,
DONIJELA JE OVU ODLUKU:
Članak 1.
Države članice osiguravaju:
1.
da se odobrenja za sredstva za zaštitu bilja koja sadrže fenvalerat povuku u razdoblju od 12 mjeseci od datuma ove Odluke;
2.
da se od datuma ove Odluke više ne daju niti ne obnavljaju odobrenja za sredstva za zaštitu bilja koja sadrže fenvalerat na temelju odstupanja predviđenog člankom 8. stavkom 2. Direktive 91/414/EEZ.
Članak 2.
Ova je Odluka upućena državama članicama
Sastavljeno u Bruxellesu 7. travnja 1998.

Labels: 0
3
6